b"\n_START_ARTICLE_\nDNK-polimeraza\n_START_PARAGRAPH_\nDNK-polimer\xc3\xa1za, tudi DNA-polimer\xc3\xa1za, je encim, ki katalizira sintezo DNK iz deoksiribonukleotidnih enot. DNK-polimeraza je klju\xc4\x8den encim pri podvojevanju DNK, kjer na osnovi enoveri\xc5\xbene matri\xc4\x8dne DNK nastaja komplementarna veriga DNK.\n_START_SECTION_\nAktivnost\n_START_PARAGRAPH_\nDNK-polimeraza omogo\xc4\x8da sestavljenje posameznih monomernih enot (deoksiribonukleotidov oziroma (dNTP)) v polimerno verigo (polinukleotid oziroma DNK)._NEWLINE_Kateri dNTP (dATP, dGTP, dCTP ali dTTP) se bo kot naslednji vklju\xc4\x8dil v verigo, je odvisno od komplementarne baze v matri\xc4\x8dni verigi (po na\xc4\x8delu komplementarnih baz: adenin se ve\xc5\xbee s timinom, citozinin z gvaninom in obratno). Na ta na\xc4\x8din se dedna informacija natan\xc4\x8dno podvoji. Sinteza nove verige poteka od 5'-konca proti 3'-koncu; pri tem se iz vstopajo\xc4\x8degaa dNTP-ja sprosti pirofosfat._NEWLINE_V nasprotju z RNK-polimerazo je za delovanje DNK-polimeraze potreben prost konec 3'-OH na podalj\xc5\xa1evani verigi. Zatorej sinteza ne more za\xc4\x8deti potekati kar \xc4\x8disto na novo, marve\xc4\x8d je potreben za\xc4\x8detni oligonukleotid. Kot kofaktor so za delovanje encima nujni tudi magnezijevi ioni.\n_START_SECTION_\nEksonukleazna aktivnost\n_START_PARAGRAPH_\n\xc5\xa0tevilne DNK-polimeraze izra\xc5\xbeajo dodatno tudi eksonukleazno aktivnost, kar omogo\xc4\x8da popravljanje morebitnih napak v sintezi verige DNK \xe2\x80\x93 DNK-polimeraza prepozna napa\xc4\x8dno vklju\xc4\x8den dNTP in ga odstrani. To lastnost imenujemo 3'\xe2\x86\x925'-eksonukleazna aktivnost; napa\xc4\x8dna baza na 3'-koncu se namre\xc4\x8d izre\xc5\xbee, kar pomeni, da DNK-polimeraza deluje v tem primeru od 3'-konca proti 5'-koncu. Nekatere polimeraze izra\xc5\xbeajo tudi 5'\xe2\x86\x923'-eksonukleazno aktivnost in tak\xc5\xa1ni encimi lahko odstranijo napa\xc4\x8dno bazo tudi tedaj, ko je sintetizirana veriga \xc5\xbee sparjena z matri\xc4\x8dno verigo DNK."